CELEX: 62021TN0586
Language: fi
Date: 2021-09-12 00:00:00
Title: Asia T-586/21: Kanne 12.9.2021 – Swords v. komissio

6.12.2021   
            
            
               FI
            
            
               Euroopan unionin virallinen lehti
            
            
               C 490/48
            
         
      Kanne 12.9.2021 – Swords v. komissio
      (Asia T-586/21)
      (2021/C 490/58)
      Oikeudenkäyntikieli: englanti
      
         Asianosaiset
      
      
         Kantaja: Patrick Swords (Dublin, Irlanti) (edustaja: asianajaja: G. Byrne)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan komission 13.7.2021 antaman hiljaisen päätöksen, jolla kantajalta evättiin oikeus tutustua hänen pyytämiinsä asiakirjoihin (1)
                  
               
            
                  —
               
               
                  velvoittamaan vastaajan korvaamaan kantajan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1.
               
               
                  Ensimmäisen kanneperusteen mukaan komissio on rikkonut asetuksen N:o 1049/2001 (2) 4 artiklan 2 kohdan kolmatta luetelmakohtaa, koska se on evännyt oikeuden tutustua pyydettyihin asiakirjoihin.
                  
                              —
                           
                           
                              Kantaja väittää, että vaikka Irlantiin parhaillaan kohdistuu tutkinta, sillä ei voida itsessään perustella sen poikkeuksen soveltamista, johon komissio on tässä asiassa vedonnut, kun se epäsi oikeuden tutustua asiakirjoihin. Sen, että suureen yleisöön kuuluvien henkilöiden lukuisia perusoikeuksia on rajoitettu näin laajasti ja näin ennennäkemättömällä ja vakavalla tavalla, olisi pitänyt johtaa punninnassa siihen, että tässä asiassa ei olisi tehty päätöstä evätä oikeus tutustua asiakirjoihin. Kantaja väittää tältä osin, ettei komissio ole tulkinnut ja soveltanut kyseistä rajoitusta tiukasti, kun huomioon otetaan suureen yleisöön kuuluville henkilöille Irlannin käyttöön ottamista äärimmäisistä toimenpiteistä, joilla perusoikeuksia ja kansalaisvapauksia on loukattu EU:n historiassa täysin ennennäkemättömällä tavalla, johtuneet vaikeudet. Kantajan mukaan tällaisilla seikoilla voidaan osoittaa, että avoimuusperiaate ja demokratian periaate yhdessä tällaisten suureen yleisöön kuuluvien henkilöiden kohtaamien oikeussuojan saatavuuden esteiden kanssa ovat tässä asiassa erityistä huolta aiheuttavia seikkoja, joiden olisi pitänyt katsoa olevan painavampia kuin syyt, joihin komissio on vedonnut tukeakseen päätöstään kieltäytyä ilmaisemasta tietoja.
                           
                        
            
                  2.
               
               
                  Toisen kanneperusteen mukaan on niin, että vaikka poikkeusta, johon komissio on vedonnut, olisikin voitu soveltaa, komissio teki virheen, kun se ei tunnustanut, että kantajan pyyntö johtui poikkeuksellisista olosuhteista, ja se teki virheen katsoessaan, ettei ylivoimainen yleinen etu edellyttänyt pyydettyjen tietojen ilmaisemista. Kantaja väittää siten, että komission päätöksellä rikotaan asetuksen N:o 1049/2001 4 artiklan 2 kohdan kolmannen luetelmakohdan viimeistä virkettä.
                  
                              —
                           
                           
                              Irlannin EU:n sisäisen matkustamisen osalta soveltamilla äärimmäisillä toimenpiteillä on loukattu kansalaisvapauksia ja perusoikeuksia unionin historiassa täysin ennennäkemättömällä tavalla. Tämän vuoksi useisiin perusoikeuksiin, muun muassa henkilöiden liikkumisvapauteen, oikeuteen tehdä työtä ja oikeuteen oikeussuojan saatavuuteen, on kohdistunut merkittäviä vaikutuksia. Kantaja väittää, että kun sovellettujen rajoitusten ennennäkemätön luonne yhdessä perusoikeuksien räikeän loukkaamisen kanssa otetaan huomioon, hänen pyyntönsä johtui selkeästi poikkeuksellisista olosuhteista, joita komissio ei ottanut huomioon, kun se teki päätöksen kieltäytyä ilmaisemasta tietoja. Kantajan mukaan edelleen se, että komissio asettaa luottamuksellisuuden etusijalle tämän asian asiayhteydessä, merkitsee sitä, ettei se noudata velvollisuutta taata asianomaisten suureen yleisöön kuuluvien henkilöiden oikeus tehokkaisiin oikeussuojakeinoihin ja oikeudenmukaiseen oikeudenkäyntiin kohtuullisen ajan kuluessa.
                           
                        
                              —
                           
                           
                              Asianomaiset kansalaiset on kyseessä olevien asiakirjojen jakamisen epäämisen vuoksi asetettu selvästi huonompaan asemaan, ja tällainen epääminen on räikeällä tavalla estänyt heitä tosiasiallisesti riitauttamasta väitettyjä perusteita, joilla EU:ssa matkustamiseen liittyvien perusoikeuksien noudattaminen on keskeytetty. Kantaja väittää vielä, että koska komissio ei ole antanut pyydettyjä asiakirjoja, se on perusteettomasti estänyt asianomaisia unionin kansalaisia saattamasta hallitustaan vastuuseen heille EU-lainsäädännössä taattujen oikeuksien vakavasta loukkaamisesta, ja että tämän seikan itsessään olisi pitänyt johtaa punninnassa siihen, että perussopimuksissa ja asetuksessa N:o 1049/2001 tarkoitettua avoimuusperiaatetta olisi kunnioitettu.
                           
                        
                              —
                           
                           
                              Kantaja väittää lopuksi olevan yleisesti tunnettua, että oikeus saada tietoja on keskeisen tärkeä väline puolustettaessa perusoikeuksia ja kansalaisvapauksia EU:ssa, varmistettaessa oikeussuojan saatavuus yleensä ja nyt esillä olevan kaltaisissa ympäristöasioissa ja saatettaessa hallitukset vastuuseen teoistaan. Tässä asiassa kansanterveydelle aiheutuvat konkreettiset hyödyt (joita asianomaisissa neuvoston suosituksissa ennakoidaan), joilla COVID-19-pandemiaan vastaamiseksi toteutettuja toimenpiteitä voidaan perustella, joko käyvät ilmi riidanalaisista asiakirjoista tai eivät. Kun otetaan huomioon se, että riidanalaiset toimenpiteet ovat ennennäkemättömiä, äärimmäisiä ja vaivalloisia sellaisten asianomaisten unionin kansalaisten kannalta, jotka haluavat käyttää oikeuttaan vapaaseen liikkuvuuteen ja/tai työn tekemiseen EU:ssa, pyydettyjen asiakirjojen tutustuttavaksi saaminen on ylivoimaisen yleisen edun mukaista, koska niiden avulla suureen yleisön jäsenet voivat ryhtyä toimiin perusoikeuksiensa puolustamiseksi ja suojaamiseksi ja saattaakseen Irlannin hallituksen vastuuseen niistä äärimmäisistä toimenpiteistä, joita se on soveltanut.
                           
                        
            
         (1)  Huomautus: Asiakirjat, joihin kantaja pyytää saada oikeutta tutustua, ovat asiakirjoja, jotka Euroopan komissio on saanut Irlannilta ja jotka koskevat COVID-19-pandemian alusta lähtien voimassa olleista EU-alueen sisäisistä matkustusrajoituksista kansanterveydelle mahdollisesti aiheutuvaa hyötyä.
      
         (2)  Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) No 1049/2001 (EUVL 2001 L 145, s. 43).